Mthethwa het gesê die misdadigers regverdig hul optrede deur te sê hulle sien dit as ’n terugbetaling vir foute wat kolonialiste in die verlede gemaak het.
“Ons doen ’n beroep op die publiek, insluitend e.tv, om die polisie te kontak met enige inligting wat kan help om die misdadigers aan te keer.
“Ons beskou dié dreigemente as ernstig, maar ons kan Suid-Afrikaners verseker dat ons nie sal toelaat dat die skurke die Wêreldbeker-toernooi ontspoor nie,” het Mthethwa gesê.
Hy het gesê die misdadigers het reeds afdeling 1(b) van die Wet op Intimidasie oortree wat ’n maksimum boete of tien jaar tronkstraf kan beteken.
Die aanval op die Togolese sokkerspan in Angola is ’n tydige waarskuwing aan Suid-Afrika om gereed te wees vir haas enige gebeurlikheid met die aanbied van die Wêreldbeker-sokkertoernooi later vanjaar.
Dit spreek egter van onkunde en growwe veralgemening van sommige van die buitelandse media om ’n lyn van die aanval in Angola na die Wêreldbeker-toernooi in Suid-Afrika te trek.
Suid-Afrika is ’n stabiele demokrasie – met gebreke – maar die situasie hier is nie naastenby vergelykbaar met dié van Cabinda en Angola nie. Hier is nie tans ekstremistiese groepe of rebelle wat ’n beduidende gevaar inhou nie. Die persepsie van baie in die res van die wêreld is egter dat daar nie veel verskil is tussen Suid-Afrika, Angola of die Kongo nie.
Daar is geen waterdigte versekering teen terreur nie. Magtige lande soos die VSA en Brittanje sukkel om dit met die beste tegnologie en byna onuitputlike bronne te bestry. Nogtans sal Suid-Afrika alles in sy vermoë moet doen om die toernooi so veilig moontlik vir besoekers, én die land se inwoners, aan te bied.